Hassan Rouhani , forseti Íran , hafnaði í dag tillögu að nýjum samningi við Donald Trump , forseta Bandaríkjanna , um kjarnorkuvopna - og eldflaugaáætlanir ríkisins . Hann sagði tillöguna „ undarlega “ og sagði Trump ítrekað brjóta loforð sín og samninga . Tillagan að nýjum samningi kemur frá Boris Johnson , forsætisráðherra Bretlands . Johnson sagði í gær að Trump ætti að taka forystu í að gera nýjan samning og þannig tryggja að Íran byggi ekki upp kjarnorkuvopn . Í kjölfar orða Johnson sagðist Trump sjálfur sammála því að „ Trump-samningur “ ætti að leysa kjarnorkusamninginn af hólmi . Árið 2015 skrifuðu Íran , Bandaríkin , Kína , Rússland , Frakkland og Þýskaland undir kjarnorkusamninginn svokallaða . Í skiptum fyrir að þvinganir og annars konar refsiaðgerðir gegn Íran voru felldar niður samþykktu yfirvöld Íran að hætta við þróun kjarnorkuvopna og hleypa eftirlitsaðilum í landið . Árið 2018 gengu Bandaríkin frá samningnum og Trump beitti Íran refsiaðgerðum á nýjan leik . Í kjölfar þess hafa Íranar hægt og rólega hætt að framfylgja skilyrðum samningsins en eru enn undir eftirliti Alþjóðakjarnorkumálastofnunarinnar . Þau Evrópuríki sem að samningnum komu virkjuðu í gær ágreiningsákvæði samningsins . Rouhani sagðist ekki átta sig á því hvað Johnson væri að hugsa og hvatti hann Bandaríkin og aðra til að standa við samninginn frá 2015 . Íranar þvertaka fyrir að ætla að koma upp kjarnorkuvopnum .